ขุนคลังบี้ออมสินเคลียร์เงินกู้สร้างโรงพัก5.8พันล.
&#8220;กิตติรัตน์&#8221; สั่งออมสินรีบเคลียร์สินเชื่อ 5,800 ล้านบาทสร้างโรงพัก 396 แห่ง
20 มี.ค. 2556

“กิตติรัตน์” สั่งออมสินรีบเคลียร์สินเชื่อ 5,800 ล้านบาทสร้างโรงพัก 396 แห่ง
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า ได้สั่งการให้คณะกรรมการและผู้บริหารธนาคารออมสินเข้าไปตรวจสอบการปล่อยสินเชื่อให้กับบริษัท พีซีซี ดีเวลล็อปเม้นท์ แอนด์ คอนสตรัคชั่น ไปสร้างโรงพัก 396 แห่ง ตั้งแต่เริ่มต้นการพิจารณาปล่อยกู้ว่า บริษัทสมควรได้รับสินเชื่อหรือไม่ และการเบิกจ่ายเงินของบริษัทในแต่ละงวดที่ผ่านมามีการดำเนินการเรียบร้อยตามเงื่อนไขที่ทำไว้กับธนาคารหรือไม่
นายกิตติรัตน์ กล่าวว่า ได้รับงานจากธนาคารออมสินในเรื่องการปล่อยสินเชื่อนี้มาก่อนหน้านี้ ถือว่าเป็นการปล่อยกู้ตามปกติของธนาคาร เพราะการปล่อยสินเชื่อให้กับลูกหนี้ที่มีรายได้จากการดำเนินโครงการของภาครัฐ ถือว่ามีความเสี่ยงน้อย
นอกจากนี้ ที่ผ่านมาธนาคารออมสินและธนาคารของรัฐแห่งอื่นๆ ก็มีการปล่อยสินเชื่อให้กับผู้ได้รับก่อสร้างของโครงการรัฐจำนวนมาก เพราะแต่ละปีรัฐบาลมีงบก่อสร้างรวมกันหลายแสนล้านบาท
อย่างไรก็ตาม กรณีที่ธนาคารออมสินปล่อยกู้ให้กับบริษัท พีซีซี ดีเวลล็อปเม้นท์ แอนด์ คอนสตรัคชั่น ก็ต้องมีการดำเนินตามขั้นตอน หากพบว่าทำให้ธนาคารเกิดความเสียหาย ก็ต้องดำเนินแก้ไขและตรวจสอบหาข้อเท็จจริงที่เกิดขึ้น เพื่อไม่ให้มีปัญหา
สำหรับโครงการสร้างโรงพัก 396 แห่งทั่วประเทศ เป็นโครงการสมัยรัฐบาลประชาธิปัตย์ ภายหลังมีปัญหาผู้รับเหมาไม่สามารถสร้างให้เสร็จตามสัญญา ทำให้สำนักงานตำรวจแห่งชาติยกเลิกสัญญากับบริษัท พีซีซี ดีเวลล็อปเม้นท์ แอนด์ คอนสตรัคชั่น ที่เป็นผู้รับเหมาก่อสร้างโรงพักทั้งหมดแล้ว 
ผู้บริหารธนาคารออมสิน ชี้แจงว่า เงินกู้ชุดนี้มีจำนวนทั้งสิ้น 5,800 ล้านบาทเศษ โดยธนาคารได้ออกแอล/ซีและปล่อยกู้ให้ตามงวดงานและให้บริษัทเปิดบัญชีเพื่อรับโอนเงินค่าก่อสร้างไว้กับธนาคารออมสิน สาขาประตูช้างเผือก จ.เชียงใหม่